KUYADANISA ukunanzelela ukuba ubunzima bempilo elizweni sebuguqule inengi labantu lakhetha ukuphila ngendlela ezingalunganga ezifana lokutshontsha kunye lobufebe.
Yebo kudala bekuyinto emangalisayo njalo bekuthiwa okwenzakeleyo kuyakuhlolela uma umuntu wesifazane ekutshontshele impahla yakho. Kodwa lamuhla izinto sezaguquka inani labomama elitshontshayo selifana lelabobaba uma lingedluli. Yebo kunjalo, kambe singakuthini.
Kodwa ke sibona kuqakathekile ukuthi abantu bazilimukise kulezizikliwi ukuze bangakhali kusasa.
Ngitsho lomuntu okubobothekelayo ekubuka impahla yakho oyigqokileyo, into yakuqala omele uzibuze yona yikuba ufunani kuwe.
Abanye bayakhuluma kuhle lawe uze ubone ukuthi kambe ungabe usesabani nanku phela ngabazalwane elingena ibandla elifanayo loba nje lingenela endaweni ezitshiyeneyo. Ngokubobotheka okukhulu usumnxusa endlini yakho kumbe njalo usumeboleka umakhalekhukhwini kanti uzasala usiqhinqa isililo.
Kuhle yebo ukuthi abantu bethembane kodwa ke ngobunzima impilo eseyaba yikho inengi labantu bakithi selaguquka laba yizilo.
Kunganceda kakhulu ukuthi uma ufuna ukuthengiselana impahla lomuntu kumbe njalo ukwebolekana liqale litshintshane inombolo ezithile, ezinjengezesithupha, ezephasipoti ngoba ngokwenza njalo uleqiniso lokuba anganyamalala amapholisa alakho ukumdinga aze amthole.
Ukwazi igama lomuntu nje lesibongo sakhe akusenelanga kulezi insuku, nanko phela awusoze ubelalo iqiniso lokuthi igama akunike lona ngeleqiniso kumbe hatshi.
Abantu kumele njalo bahlale bekhulumisana labomakhelwane ukuze benelise ukuncedana uma omunye wabo ehlelwe yingozi. Akuncedi ukuthi abantu abahlaliseneyo babe yingwe lenja nanko phela akulamvuzo ngitsho onikezwa abantu abazondanayo.